**ТЕКСТ ДЛЯ ЧТЕНИЯ**

**8 КЛАСС**

**ДЬИКТИ ТҮГЭН**

Охоноос Оргуулап оҕонньор быйыл сэттэ уон сааһын томточчу туолла. Кини эдэр сааһыттан аатырбыт булчут. Көтөр кынаттаах, сүүрэр атахтаах эгэлгэтин бултаабыт кырдьаҕас. Оҕонньор бултуур идэтин билигин да бырахпат. Тыаҕа туһахтааччы, күөлгэ туулааччы.

Кини биирдэ төрөөбүт-үөскээбит Таатта үрэҕэр туутун көрө киирбитэ. Туутун өрө тардан ылбыта – собо быластаах күөнэх бөҕө, өссө сөҕүөн иһин, икки улун кус киирбит. Охоноос бултаата ини, бултаабата ини, ол тухары тууга кус киирбитин көрө да, истэ да илигэ. Ким эрэ тууга кус киирбитин туһунан кэпсээтэр эрэ, бука, итэҕэйиэ суох этэ. Билигин кини бэйэтэ илэ хараҕынан көрдөҕө...

Оҕонньор, бэри диэн бэркиһээн, сөрү диэн сөҕөн баран, туутун иккиһин укта уонна булдун тымтайыгар сүгэн, дьиэтин диэки лэппэрдии турда.

**Ыйытыктар (вопросы):**

1. Охоноос Оргуулап хас саастааҕый?
2. Кини тугунан дьарыктанар эбитий?
3. Туһах диэн тугуй?
4. Оҕонньор ханнык үрэххэ балыктыыр эбитий?
5. Кэпсээҥҥэ туох дьикти түгэнэ буолбутуй?

**Эппиэттэр (ответы):**

1. Охоноос Оргуулап сэттэ уон саастаах

2. Кини бултуур, балыктыыр.

3. Туһах диэн мас көтөрүн, куобаҕы бултуурга анаан сылгы кутуругуттан эбэтэр синньигэс боробулуохаттан оҥоһуллубут булт тэрилэ.

4. Оҕонньор Таатта үрэххэ балыктыыр.

5. Туутугар – собо быластаах күөнэх бөҕө, өссө сөҕүөн иһин, икки улун кус киирбит.

**9 КЛАСС**

**ХОТОЙ ОҔОТО**

Биһиги оттуу сылдьан Хайаада диэн сиргэ төрөөбүт хотойу көрбүппүт. Кини биир оҕолооҕо. Оҕото бэйэтин саҕа улааттар даҕаны, ыраах көппөт. Уйатыттан сиргэ түһэр, сиртэн олорор мутугар көтөн тахсар. Сарсыарда ийэтэ бултуу барарыгар мутукка олорон хаалар. Киэһэ ийэтэ кэлиэр диэри мутугар ол курдук олорор. Маһынан халбарыччы астахха кыыһыран түүтүн сахсатар, өрө үллэн тахсар уонна сүр үлүгэрдик чаачыгыраччы саҥарар. Оннооҕор өлбүт турааҕы аҕалан тиитин анныгар ууран кэбистэххэ, ийэтэ кэлиэр диэри сиэбэт. Киэһэ ийэтэ кэллэҕинэ эрэ сиргэ түһэр.

Ийэтэ сорох ардыгар сүүрбэччэ көс сиртэн өрүс балыгын аҕалар. Оччоҕо үөрүү-көтүү, сапсыныы бөҕө. Ийэтин кэһиитин кытта холбуу били турааҕы эмиэ сиэн кэбиспит буолар.

Хотой оҕото даҕаны ийэтин тылын олус истимтиэ эбит, ийэтэ барарыгар ханна олордубутай да, онтон уһун күнү быһа биирдэ халбарыйан көрбөт.

**Ыйытыктар (вопросы):**

1. Төрөөбүт хотойу ханна, тугу гына сылдьан көрбүттэрий?
2. Хотой оҕото кыыһырдаҕына хайдах буоларый?
3. Хотой оҕото ийэтин тылын истэрин хантан биллиҥ?
4. Ийэтэ оҕотугар туох аһы аҕаларый?
5. Кэпсээн сүрүн санаата тугуй?

**Эппиэттэр (ответы):**

1. Төрөөбүт хотойу Хайаада диэн сиргэ, оттуу сылдьан көрбүттэр.
2. Хотой оҕото кыыһырдаҕына түүтүн сахсатар, өрө үллэн тахсар уонна сүр үлүгэрдик чаачыгыраччы саҥарар.
3. Хотой оҕото сарсыарда ийэтэ бултуу барарыгар мутукка олорон хаалар, хамсаабат. Киэһэ ийэтэ кэлиэр диэри мутугар ол курдук олорор, ас да биэрдэххэ сиэбэт эбит.
4. Өрүс балыгын аҕалар.
5. Ийэ тылын истиэхтээххин, оннооҕор хотой оҕото ийэтин тылын наһаа истэр эбит.

**10 КЛАСС**

**СУГУН**

Саха сиригэр туундараҕа тиийэ киэҥник тайаан, намыһах сииктээх сирдэргэ сыллата хойуутук үүнэр. Бу элбэх сыллаах сэппэрээк үүнээйи. Умнаһын уһуна, үүнэр сириттэн тутулуктанан, отут-сүүс сантиметр буолар. Кыһынын сэбирдэҕэ суох, умнаһын үгүс өртө хаар анныгар кыстыыр, тымныыны олус тулуйумтуо үүнээйи. Бэс ыйыттан сибэккилээн от ыйыгар хайыы-үйэ отоно хомуллар гына буһар. Сибэккитин дьүһүнэ маҥанныҥы эбэтэр розовайдыҥы. Халлаан күөҕэ өҥнөөх, оччо-бачча аромат сыта суох отонноох, сэппэрээк үүнээйигэ бэл хара тыа аарыма хаһаайына “Тыатааҕы”  болҕомтотун тартарар. Бу үүнээйи отонугар күүһү-күдэҕи биэрэр, чэгиэн-чэбдик оҥорор элбэх веществолардаах буолар, үөн-көйүүр, сүүрэр-көтөр аһылыктанар.

Сугун отонугар белоктаах, органическай кислоталардаах. Ситэри буспут сугун отонугар углеводтаах веществолар элбэхтэр, олор истэригэр глюкоза уонна саамай минньигэс фруктоза баһыйар.

Саха сирин олохтоохторо, ордук Алдан уонна хоту улуустар нэһилиэнньэлэрэ, сугуну хаар үрдүнэн кыһынын эмиэ хомуйан аска тутталлар. Ол эрээри кыһын хомуллубут сугун отонун химическэй састааба өссө да чинчийиллэн үөрэтиллэ илик.

Биһиги өбүгэлэрбит былыр былыргыттан сугуну сибиэһэйдии чөчөгөйгө, дагдаҕа булкуйан эбэтэр тоҥорон хаһаанан ас оҥостоллор эбит.

**Ыйытыктар (вопросы):**

1. Сугун саха сиригэр ордук ханнык сиргэ үүнэр эбитий?
2. Сугуну ордук ханнык кыыл сөбүлээн сиир эбитий, кинини атыннык ким диэн ааттыахха сөбүй?
3. Кини отонугар ханнык битэмииннэр баалларый?
4. Сугуну кыһын ордук ханнык сирдэргэ хомуйалларый?
5. Дагда диэн туох аһы ааттыылларый?

**Эппиэттэр (ответы):**

1. Сугун саха сиригэр ордук туундараҕа үүнэр эбит.
2. Сугуну ордук эһэ (тыатааҕы) сөбүлээн сиир эбит, кинини атыннык кырдьаҕас диэн ааттыахха сөп.
3. Кини отонугар белоктаах, органическай кислоталардаах. Ситэри буспут сугун отонугар углеводтаах веществолар элбэхтэр, олор истэригэр глюкоза уонна саамай минньигэс фруктоза баһыйар.
4. Сугуну кыһын ордук Алдан уонна хоту улуустар нэһилиэнньэлэригэр хомуйаллар.
5. Дагда диэн күөрчэҕи ааттыыллар. Ытыгынан ытыйан хойуннарыллыбыт сүөгэй.